Go ile gwa ba le diphadišano tša moopelo Belabela. Dikolo tša tikologo ya Waterberg di be di eya go hlwa di tšeišana kgang holong ya setšhaba gona moo. Ke mo Meisie a ilego a mema mogweragwe Mmagauta gore a ye le bona ba ye go hlwa ba ipshina ka mmino wa dikolo. A di bofa motho wa mmele wa go ba le ditho tša go swanetšana ka maswanedi, a ntšha tšonatšona tša go rekwa ke batsebalegi ba bagolo boSekatane. Tšona tša theko ya godimo tša go rekwa mabenkeleng a magolo a motse mollakoma, Durban. O rile go itlhama a ba a inokanoketša ka senkgišabose se a se reketšwego ke Sekatane ge ba le Mauritius. E be e le senoko sa theko ya godimo sa go dirwa nageng ya Fora. Ge a itebeletše leboelela seiponeng, a atha mokotlana wa letlalo wa go swanetšana le diaparo le dieta a ema mo go namelwago thekisi, a namela. Ge a se no tsena ka thekising, dinko tša banamedi tša bula mašoba e se ka boomo, e le ge di kgathola monkgo wa segoši. Mahlo ka moka a mo lebelela, a tanyega ka ge le yena a be a lebelelega bjalo ka morwedi wa kgoši ye kgolo, a ronwa ke go namela senamelwa sa bohle. Ya se gane go duma thekisi. Le ge mootledi le yena a be a bina koša ya go phetlega molala bjalo ka banamedi ba bangwe, o ile a goga koloi ya leba motseng wa Phahameng.